ອົງການເນໂຕ້ ຖິ້ມລະເບີດ ໃກ້ໆບ້ານພັກ Gadhafi
ອົງການເນໂຕ້ ຖິ້ມລະເບີດໂຈມຕີ ໃກ້ໆບ້ານພັກ Gadhafi ທີ່ເປັນທີ່ຕັ້ງທະຫານ
ກຳລັງເນໂຕ້ໄດ້ຖິ້ມລະເບີດໃສ່ບໍລິເວນນຶ່ງ ໃກ້ໆບ້ານພັກ ຂອງທ່ານ Moammar Gadhafi ຜູ້ນຳຂອງລີເບຍໃນ ນະຄອນຫຼວງຕຣີໂປລີ ຊຶ່ງໄດ້ຖືກໃນອັນທີ່ພວກນັກຂ່າວ ເວົ້າວ່າ ເປັນທີ່ຕັ້ງທາງທະຫານ ການໂຈມຕີ ໃນຕອນເຊົ້າຂອງວັນເສົາມື້ນີ້ ພາໃຫ້ມີສຽງ ຫວໍເຕືອນໄພດັງຂຶ້ນທີ່ນະຄອນຫຼວງລີເບຍ ແຕ່ບໍ່ມີຜູ້ໃດ ໄດ້ຮັບບາດເຈັບລົ້ມຕາຍ ເຈົ້າໜ້າທີ່ລີເບຍ ເວົ້າເຖິງສະຖານທີ່ໆຖືກໂຈມຕີນັ້ນວ່າ ເປັນບ່ອນຈອດລົດ ແຕ່ພວກນັກຂ່າວທີ່ຢູ່ໃນບ່ອນເກີດ ເຫດກ່າວວ່າຂຸມລະເບີດ 2 ຂຸມໄດ້ສະແດງໃຫ້ເຫັນເຖິງ ຊັ້ນຂອງຊີມັງທີ່ປົກກວມໃນອັນທີ່ປາກົດວ່າເປັນຂຸມ ມໍລະກົດຫຼືຂຸມບັນຊາການໃຕ້ດິນ ແລະເຂົາເຈົ້າເວົ້າວ່າ ໄດ້ເຫັນແກັດລູກປືນຊະຊາຍຢູ່ໃນບໍລິເວນໃກ້ຄຽງ ນອກນັ້ນແລ້ວໃນວັນເສົາມື້ນີ້ກະຊວງການຕ່າງປະເທດອີຕາລີຍັງເວົ້າວ່າ ເຈົ້າໜ້າທີ່ລີເບຍ ໄດ້ປ່ອຍກຳປັ່ນອີຕາລີລຳນຶ່ງ ທີ່ຖືກກັກໄວ້ ຢູ່ທ່າກຳປັ່ນນະຄອນຫຼວງຕຣີໂປລີ ໃນ ເດືອນແລ້ວພ້ອມໆກັບພວກລູກເຮືອ 11 ຄົນ ກຳປັ່ນ ຊຶ່ງເຮັດວຽກໃຫ້ແກ່ບໍລິສັດນໍ້າມັນອີຕາລີລຳນີ້ ໄດ້ຖືກຢຶດບໍ່ດົນກ່ອນທີ່ກຳລັງປະ ສົມນາໆຊາດເລີ້ິ້ມຈັດຕັ້ງເຫດຫ້າມບິນເໜືອລີເບຍ ໃນມື້ວານນີ້ ເຈົ້າໜ້າທີ່ລີເບຍກ່າວວ່າ ຈະມີການຖອນກຳລັງທະຫານອອກໄປຈາກເມືອງ Misrata ຊຶ່ງເປັນບ່ອນທີ່ໄດ້ເກີດການສູ້ລົບກັນຢ່າງດຸເດືອດທີ່ສຸດ ລະຫວ່າງກຳລັງນິຍົມ Gadhafi ແລະພວກຕໍ່ຕ້ານລັດຖະບານ ຮອງລັດຖະມົນຕີການຕ່າງປະເທດລີເບຍ ທ່ານ Khaled Kaim ກ່າວວ່າ ຊະຕາກຳຂອງ ເມືອງດັ່ງກ່າວນີ້ ຈະປ່ອຍໃຫ້ພວກຊົນເຜົ່າ ທີ່ຢູ່ອ້ອມແອ້ມເມືອງ Misrata ແລະປະຊາຊົນ ໃນເມືອງ Misrata ເປັນຜູ້ຕັດສິນເອງ ທ່ານບໍ່ໄດ້ແຈ້ງໃຫ້ຊາບວ່າ ເວລາໃດ ຫຼືພາຍໃຕ້ສະພາບການອັນໃດທາງກອງທັບຂອງລີ ເບຍຈຶ່ງຈະຖອນອອກໄປ